জৰ্জিনা ৰড্ৰিগেজ

জৰ্জিনা ৰড্ৰিগেজ হাৰ্নাণ্ডেজ (জন্ম: ২৭ জানুৱাৰী ১৯৯৪) এগৰাকী আৰ্জেণ্টিনা আৰু স্পেনিছ ছ’চিয়েল মিডিয়া ব্যক্তিত্ব, মডেল আৰু উদ্যোগী। পৰ্তুগীজ ফুটবলাৰ ক্ৰিষ্টিয়ানো ৰোনাল্ডোৰ সৈতে তেওঁৰ সম্পৰ্কৰ জৰিয়তে তেওঁ আন্তঃৰাষ্ট্ৰীয় খ্যাতি লাভ কৰে। সংবাদ মাধ্যমৰ ব্যাপক মনোযোগ আৰু সামাজিক মাধ্যমত সক্ৰিয় উপস্থিতিৰ ফলত তেওঁ ইনষ্টাগ্ৰামত বিশাল অনুগামী গঢ়ি তুলিছে। মডেলিঙৰ উপৰি তেওঁ ফেশ্বন আৰু জীৱন-শৈলী উদ্যোগৰ ক্ষেত্ৰতো সক্ৰিয়। ২০২২ চনত নেটফ্লিক্সত মুক্তিপ্ৰাপ্ত তথ্যচিত্ৰ আই এম জৰ্জিনাত তেওঁৰ ব্যক্তিগত আৰু পেছাদাৰী জীৱন প্ৰদৰ্শিত হয়।

 প্ৰাৰম্ভিক জীৱন 
ৰড্ৰিগেজৰ জন্ম আৰ্জেণ্টিনাৰ বুয়েনছ আইৰেছ, আৰ্জেণ্টিনাত হৈছিল। তেওঁৰ পিতৃ আৰ্জেণ্টিনাৰ আৰু মাতৃ স্পেইনৰ আছিল। তেওঁৰ পিতৃ জৰ্হে ৰড্ৰিগেজে ২০০৩ চনত স্পেইনত মাদক দ্ৰব্য সৰবৰাহৰ অপৰাধত দহ বছৰ কাৰাদণ্ড ভোগ কৰিছিল। আৰম্ভণিতে তেওঁৰ পৰিয়ালে পিতৃৰ আত্মীয়সকলৰ সৈতে বাস কৰিছিল। তেওঁৰ এগৰাকী সতিয়া ভগ্নী আৰু এগৰাকী সহোদৰ ভগ্নী আছে। ৰড্ৰিগেজ মাত্ৰ এবছৰীয়া হোৱাৰ পাছত তেওঁৰ মাতৃয়ে পুনৰ স্পেইনলৈ উভতি যাবলৈ সিদ্ধান্ত লয় আৰু পৰিয়ালটো উত্তৰ স্পেইনৰ হুৱেস্কা প্ৰদেশৰ জাকা চহৰত স্থায়ীভাৱে বসতি স্থাপন কৰে।

ৰড্ৰিগেজে চাৰি বছৰ বয়সৰপৰা বেলেট নৃত্য অধ্যয়ন কৰিছিল, কিন্তু পৰিয়ালৰ আৰ্থিক অসুবিধাৰ বাবে তেওঁ সেই অধ্যয়ন ত্যাগ কৰিব লগা হৈছিল। ১৮ বছৰ বয়সত তেওঁ মাদ্ৰিদলৈ গুচি যায়, য’ত তেওঁ দিনত খুচুৰা বিক্ৰীৰ কাম কৰিছিল আৰু সাপ্তাহিক ছুটিত এখনবাৰত কাম কৰি নিজৰ খৰচ বহন কৰিছিল। পাছত তেওঁ এখন গুচ্চি দোকানত বিক্ৰয় কৰ্মচাৰী হিচাপে চাকৰি লাভ কৰে, য’তেই তেওঁ পিছলৈ ক্ৰিষ্টিয়ানো ৰোনাল্ডোৰ সৈতে সাক্ষাৎ কৰে। 

 কেৰিয়াৰ 
খ্যাতি লাভ কৰাৰ পাছত ৰড্ৰিগেজে মডেল আৰু ইনফ্লুৱেন্সাৰ হিচাপে নিজৰ কেৰিয়াৰ গঢ়ি তোলে আৰু Guess হিচাপে প্ৰচাৰ অভিযানত অংশগ্ৰহণ কৰে। তেওঁ আন্তঃৰাষ্ট্ৰীয় সংস্কৰণৰ ভোগ, হাৰ্পাৰচ বাজাৰ আৰু এলেৰ মুখপাত্ৰতো স্থান লাভ কৰিছে আৰু নিজৰ স্বতন্ত্ৰ শৈলী আৰু বৈশ্বিক জনপ্ৰিয়তাক উজ্জ্বল কৰা সম্পাদকীয়ত বিশেষভাৱে প্ৰকাশ পাইছে। 


২০২৪ চনৰ মাৰ্চ মাহত ৰড্ৰিগেজে পেৰিছ ফেশ্বন উইকৰ অনুষ্ঠিত ভেটমেণ্টছ মহিলাৰ শৰৎ/শীত ২০২৪/২০২৫ প্ৰদৰ্শনীত ৰানৱেত খোজ কাঢ়ে। তাত তেওঁ সাত নম্বৰ লিখা ৰঙা পোছাক পৰিধান কৰিছিল, যি ৰোনাল্ডোৱে মানচেষ্টাৰ ইউনাইটেড, ৰিয়েল মাদ্ৰিদ আৰু জুভেণ্টাছত খেলাৰ সময়ত পিন্ধা জাৰ্ছিৰ সৈতে সদৃশ আছিল।

মডেলিংৰ বাহিৰেও ৰড্ৰিগেজে প্ৰধান সৌন্দৰ্য ব্ৰেণ্ডসমূহৰ সৈতে সহযোগিতা কৰিছে, নিজাকৈ এথলিজাৰ পোছাকৰ শাৰী মুকলি কৰিছে আৰু নেটফ্লিক্সৰ তথ্য-ধাৰাবাহিক আই এড জৰ্জিনাত অভিনয় কৰিছে, য’ত তেওঁৰ জীৱন, কেৰিয়াৰ আৰু পৰিয়ালৰ অন্তৰঙ্গ দিশ দৰ্শকসকলৰ আগত উন্মোচিত কৰা হৈছে। তেওঁ নিজৰ সামাজিক মাধ্যমৰ মঞ্চ ব্যৱহাৰ কৰি বিভিন্ন দাতব্য কাৰ্যসূচীসমূহো সমৰ্থন কৰিছে, বিশেষকৈ শিশুসকলৰ স্বাস্থ্য আৰু শিক্ষাৰ সৈতে জড়িত কাৰ্যত। 

ব্যক্তিগত জীৱন
ৰড্ৰিগেজে ২০১৬ চনৰপৰা পৰ্তুগীজ ফুটবলাৰ ক্ৰিষ্টিয়ানো ৰোনাল্ডোৰ সৈতে সম্পৰ্কত আছে। তেওঁলোকে মাদ্ৰিদত থকা গুচিৰ এখন খুচুৰা দোকানত প্ৰথমে সাক্ষাৎ কৰে, য’ত তেওঁ বিক্ৰয় সহায়ক হিচাপে কৰ্মৰত আছিল। ১১ আগষ্ট ২০২৫ তাৰিখে তেওঁ ইনষ্টাগ্ৰামযোগে তেওঁলোকৰ বাগদানৰ ঘোষণা কৰে।

ৰড্ৰিগেজ আৰু ৰোনাল্ডোৰ প্ৰথম কন্যাসন্তান ২০১৭ চনৰ নৱেম্বৰ মাহত জন্মগ্ৰহণ কৰে। ২০২১ চনৰ অক্টোবৰ মাহত দম্পতীয়ে দ্বিতীয় গৰ্ভধাৰণৰ কথা ঘোষণা কৰে। ২০২২ চনৰ এপ্ৰিল মাহত ৰড্ৰিগেজে যমজ সন্তান (এজন পুত্ৰ আৰু এগৰাকী কন্যা) জন্ম দিয়ে, কিন্তু জন্মৰ সময়ত পুত্ৰশিশুটিৰ মৃত্যু ঘটে। ইনষ্টাগ্ৰামত প্ৰকাশিত এক যৌথ বিবৃতিত ৰোনাল্ডো আৰু ৰড্ৰিগেজে লিখিছিল, “আমাৰ গভীৰ দুখৰ সৈতে আমি ঘোষণা কৰিবলগীয়া হৈছে যে আমাৰ কেঁচুৱা ল’ৰাটোৰ মৃত্যু হৈছে। যিকোনো পিতৃ-মাতৃয়ে অনুভৱ কৰিব পৰা আটাইতকৈ ডাঙৰ কষ্টটোৱেই হৈছে এয়া”।

ৰোনাল্ডোৰ আন তিনিজন সন্তান আছে—এজন পুত্ৰ (জন্ম: জুন ২০১০) আৰু যমজ সন্তান (জন্ম: জুন ২০১৭)। ৰড্ৰিগেজে তেওঁলোক সকলোকে নিজৰ সন্তান হিচাপে লালন-পালন কৰে।

 তথ্যসূত্ৰ 

 বাহ্যিক সংযোগ 

শ্ৰেণী:আৰ্জেণ্টিনাৰ ব্যক্তি
শ্ৰেণী:স্পেইনৰ ব্যক্তি
শ্ৰেণী:ব্যৱসায়ী